## Pravilnik o službenoj iskaznici službenika probacije

### NN 72/2010 (11.6.2010.), Pravilnik o službenoj iskaznici službenika probacije

MINISTARSTVO PRAVOSUĐA

2152

Na temelju članka 11. stavka 3. Zakona o probaciji (»Narodne novine« broj 153/09.) ministar pravosuđa donosi

PRAVILNIK

O SLUŽBENOJ ISKAZNICI SLUŽBENIKA PROBACIJE

Članak 1.

Ovim Pravilnikom propisuje se oblik i sadržaj službene iskaznice službenika probacije Uprave za probaciju i podršku žrtvama i svjedocima (u daljnjem tekstu: Uprava).

Članak 2.

1) Središnji ured Uprave (u daljnjem tekstu: Središnji ured) izdaje i vodi evidenciju o službenim iskaznicama.

2) Evidencija iz stavka 1. ovog članka sadrži: ime i prezime službenika probacije kojem je izdana službena iskaznica, datum i mjesto rođenja, naziv radnog mjesta na kojem je raspoređen, naziv probacijskog ureda u kojem radi, registarski broj službene iskaznice, datum izdavanja i prostor za napomenu.

Članak 3.

1) Službena iskaznica je, prema kategoriji obavljanja poslova, tipa »A« i »B«.

2) Službena iskaznica je laminirana, tiskana na 120 g. papiru zaštitni mozaik, veličine 8,5x5,5 cm.

3) Obrazac službene iskaznice tiskan je uz ovaj Pravilnik i njegov je sastavni dio.

Članak 4.

1) Službena iskaznica službenika Središnjeg ureda, koji prate i unapređuju te nadziru zakonitost rada i postupanja u uredima za probaciju, provode upravni i inspekcijski nadzor je tipa »A«.

2) Službena iskaznica službenika probacije koji obavljaju probacijske poslove u uredima za probaciju je tipa »B«.

Članak 5.

Službena iskaznica tipa »A« sadrži:

a) na prednjoj strani:

– grb Republike Hrvatske,

– natpis »Republika Hrvatska »Ministarstvo pravosuđa«, Uprava za probaciju i podršku žrtvama i svjedocima«,

– logo Uprave za probaciju i podršku žrtvama i svjedocima,

– mjesto za fotografiju veličine 30×35 mm na lijevoj strani,

– naziv: »Službena iskaznica«,

– ime i prezime,

– slovo: »A« i serijski broj,

b) na poleđini tekst:

– »Nositelj ove iskaznice ovlašten je prikupljati podatke o osobama uključenim u postupke probacije, izvršiti uvid u službenu dokumentaciju nadležnih tijela i pravnih osoba te probacijskih ureda i od njih zatražiti dostavu dokumentacije. Ovlašten je provoditi upravni i inspekcijski nadzor te nadzirati zakonitost rada i postupanja u uredima za probaciju sukladno Zakonu o probaciji«,

– datum izdavanja,

– mjesto za potpis i pečat Ministarstva pravosuđa.

Članak 6.

Službena iskaznica tipa »B« sadrži:

a) na prednjoj strani:

– grb Republike Hrvatske,

– natpis »Republika Hrvatska »Ministarstvo pravosuđa«, Uprava za probaciju i podršku žrtvama i svjedocima«,

– logo Uprave za probaciju i podršku žrtvama i svjedocima,

– mjesto za fotografiju veličine 30×35 mm na lijevoj strani,

– naziv: »Službena iskaznica«,

– ime i prezime;

– slovo »B« i serijski broj,

b) na poleđini tekst:

– »Nositelj ove iskaznice ovlašten je prikupljati podatke o osobama uključenim u postupke probacije, izvršiti uvid u službenu dokumentaciju nadležnih tijela i pravnih osoba i od njih zatražiti dostavu dokumentacije sukladno Zakonu o probaciji«,

– datum izdavanja,

– mjesto za potpis i pečat Ministarstva pravosuđa.

Članak 8.

1) Gubitak, uništenje ili otuđenje službene iskaznice, službenik je dužan prijaviti Središnjem uredu.

2) Nova službena iskaznica izdaje se nakon što je gubitak, uništenje ili otuđenje oglašeno u »Narodnim novinama«.

3) Troškove oglašavanja i izdavanja nove službene iskaznice snosi službenik probacije koji je iskaznicu izgubio, uništio ili koja mu je otuđena.

Članak 9.

1) Službenik probacije kojemu prestaje državna služba u Upravi za probaciju i podršku žrtvama i svjedocima dužan je u roku od 8 dana iskaznicu predati Središnjem uredu.

2) Službeniku koji je udaljen iz službe, rješenjem o privremenom udaljenju odredit će se i obveza vraćanja službene iskaznice za vrijeme trajanja udaljenja.

Članak 10.

Ovaj Pravilnik stupa na snagu osmog dana od objave u »Narodnim novinama«.

Klasa: 011-01/09-01/2

Urbroj: 514-08-01-10-4

Zagreb, 24. svibnja 2010.

Ministar
dr. sc. Ivan Šimonović, v. r.

![](dodatni/409366.jpeg)

![](dodatni/409367.jpeg)

![](dodatni/409368.jpeg)

![](dodatni/409369.jpeg)

Pravilnik, NN 72/2010-2152